U Egiptu na desetine mrtvih u teškim sukobima policije i Morsijevih pristalica 
Muslimanska Braća su operaciju snaga sigurnosti nazvali masakrom, saopćivši da je najmanje 500 ljudi ubijeno; procjene ministarstva zdravlja kažu da je 95 ljudi ubijeno
Broj žrtava u žestokim sukobima prosvjednika i policije u Egiptu raste, nakon što su snage sigurnosti ušle u dva prosvjednička kampa Morsijevih pristalica s oklopnim vozilima, buldožerima i suzavcem. Istodobno je prijelazno predsjedništvo Egipta objavilo uvodjenje vanrednog stanja na mjesec dana, i naredilo oružanim snagama da pomogne ministarstvu policije u uvodjenju reda. Uz to, u Kairu je uveden policijski sat, kao i u odredjenom broju pokrajina. Procjene broja mrtvih u ovim prosvjedima variraju. Ujedinjeni Narodi su saopćili da izgleda da ih je na stotine ubijeno ili ranjeno u prosvjedima policije i Morsijevih pristalica; Muslimanska Braća su operaciju snaga sigurnosti nazvali masakrom, saopćivši da je najmanje 500 ljudi ubijeno, dok je egipatsko ministartsvo zdravlja kazalo da je najmanje 95 ljudi ubijeno, i 874-oro ih ranjeno. Svjedoci i strani novinari su saopćili da su snage sigurnosti koristile živu municiju iz automatskih pušaka, dok je vojska sa svoje strane objavila fotografije pro-Morsijevih demonstranata kako koriste oružje protiv policijskih snaga. Ministarstvo unutrašnjih poslova je saopćilo da je koristilo samo suzavac i da je na njih iz prosvjedničkih kampova otvorena vatra. Ogroman broj ljudi je uhapšen, uključujući nekoliko lidera Muslimanske Braće. Sukobi su takodjer izbili i na drugim mjestima u Kairu, i drugim područjima zemlje, kako se širio bijes islamista zbog nastojanja vlade da prekine prosvjede. nekoliko policijskih stanica, vladinih zgrada i Koptskih crkava je zapaljeno. U saopćenju koje je objavila egipatska televizija, vladin glasnogovornik je za nasilje u Kairu okrivio Muslimansku Braću, i ujedno pohvalio policiju zbog, kako je rečeno, profesionalnog ponašanja.